作者:劉辰翁
標題:摸魚兒
內容:漸無多、詩朋酒伴，東林復幾人許。舊時船子西湖柳，詞與東風塵土。重記否。那月月下旬，且避何人疏。當朝自負。甚墮髻愁眉，滕韝短後，一往似傖父。當年事，傷心說庾開府。人生無百年慮。虎頭燕頷人間肉，不是蜜翁翁做。今又古。是楚對凡亡，為是凡亡楚。朝朝暮暮。聽畫角樓頭，嗚咽未斷，重數五更鼓。